2.

Predkladacia správa
k analýze možností riešenia úpravy rozhodovania 
na ústredných orgánoch štátnej správy

	Podnet
Materiál bol vypracovaný na základe úlohy C.1. uznesenia vlády Slovenskej republiky č. 1032 z 31. októbra 2001 predložiť na rokovanie vlády legislatívny zámer riešenia zmien správneho konania na ústredných orgánoch štátnej správy.

Zdôvodnenie potreby materiálu
Medzirezortná expertná komisia zriadená v nadväznosti na uvedenú úlohu posúdila riešenie a stotožnila sa s potrebou zmien uvedených v obsahu úlohy; namiesto legislatívneho zámeru novely zákona č. 71/1967 Zb. o správnom konaní (správny poriadok) v znení zákona č. 215/2002 Z. z. predkladá analýzu možností riešenia rozhodovania na ústredných orgánoch štátnej správy.

Stručný obsah materiálu
Analýza konštatuje na základe podkladov vypracovaných ústrednými orgánmi štátnej správy potrebu riešiť zmeny správneho konania nielen na ústrednej úrovni. Stotožňuje sa so závermi opatrení týkajúcich sa administratívnych procesov v ústrednej štátnej správe schválenými uznesením vlády Slovenskej republiky č. 1032 z 31. októbra 2001, že nie je možné už dnes začať s prácami na novom administratívnom procesnom poriadku z dôvodu jeho väzby na ukončenie procesu organizácie miestnej štátnej správy a zmien správneho súdnictva. Analýza vo svojich záveroch vidí ako reálnu a potrebnú úlohu čo najskôr prijať čiastkovú novelu platného správneho poriadku, obsahujúcu najpotrebnejšie zmeny, ktorých obsah uvádza vo svojich záveroch.

Dopad na štátny rozpočet
Konečné riešenie – vypracovanie nových administratívnych kódexov – bude mať dôsledok na výdavky štátneho rozpočtu od roku 2003 do ukončenia prác z dôvodu finančného zabezpečenia činnosti odbornej skupiny na prípravu týchto kódexov.
Predpokladá sa, že tieto výdavky budú porovnateľné s výdavkami súvisiacimi s rekodifikáciou občianskeho práva, t.j. približne 400 000 Sk ročne a mali by byť zabezpečené v rozpočte Ministerstva vnútra Slovenskej republiky, ktoré bude rekodifikačné práce aj organizačne zabezpečovať.

Ďalšie postupy
Návrh uznesenia vlády Slovenskej republiky k predloženej analýze zabezpečuje navrhované riešenia uvedené v záveroch analýzy v úlohách C.2. až C.6. Tieto úlohy zahŕňajú ďalšie postupy po schválení predkladanej analýzy: vypracovanie nových zásad zriaďovania a činnosti rozkladových komisií v roku 2002, prijatie novely správneho poriadku a začatie prác na nových kódexoch v roku 2003, ktoré bude zabezpečovať ministerstvo vnútra. Ostatné ústredné orgány štátnej správy do konca roku 2002 by mali vykonať analýzu možností presunu rozhodovania na nižšie stupne a v nadväznosti na ňu navrhnúť do plánu legislatívnych úloh vlády príslušné novelizácie.

Pripomienky verejnosti
K materiálu neboli uplatnené pripomienky verejnosti.

Prerokovanie materiálu v poradných orgánoch
Materiál z dôvodu jeho obsahu nebolo potrebné prerokovať v poradných orgánoch vlády.

Prerokovanie materiálu do určitého termínu
Vzhľadom na termíny ďalších prác uvádzaných v návrhu uznesenia vlády by bolo potrebné materiál prerokovať do konca júna 2002.